સુલેખાનો દેકરો રોહન એંજિનિયર. અંતર્મુખ. સુલેખાએ તેને કહ્યું, ‘તારા માટે ઘણા વખતથી એક છોકરી મારા ધ્યાનમાં છે. સરસ છે, પણ સ્વભાવ તારાથી ઊંધો છે. ખૂબ બોલકી છે અને નાટકમાં કામ કરે છે. એવી છોકરી સાથે તને ફાવે ?’ ઓછા બોલો રોહન એક જ વાક્ય બોલ્યો, ‘ફ્રેંડશીપ હોય તો બધું ફાવે.’ અને મારી દીકરી ? લગ્ન થઇ ગયા પછી પણ તેના પતિ સાથે મિત્રની જેમ અને સાસુ-સસરા પાસે દીકરીની જેમ રહે છે. સાસુ આવે ત્યારે તેમની પાસે રાંધતા, ઘર ચલાવતા ધ્યાનથી શીખે છે. તેની સામે પતિ સાથે ઝઘડી પણ લે છે. સાસુ પરંપરામાં માને પણ એક વાર મને કહેતા હતા, ‘આ બેમાં સારી દોસ્તી છે.’ બંને ઘર સાફ રાખે છે અને બંને કમાય છે. એકબીજાની તકલીફમાં સાથ આપે છે. કહે છે, ફ્રેંડશીપ ઇઝ મસ્ટ. પ્રેમ તેમાં આવી ગયો.’ આ તો થઇ નવા જમાનાની વાત. ‘ફ્રેંડશીપ ઓફન એન્ડઝ ઇન લવ, બટ લવ ઇન ફ્રેંડશીપ – નેવર’માં માનનારો એક બહુ મોટો વર્ગ આજે પણ છે. જો કે આપણા ઋષિમુનિઓએ તો પાંચેક હજાર વર્ષ પહેલાં પણ લગ્નમાં ફ્રેન્ડશીપ અને કમ્પેનિયનશીપની વાત કરી હતી તે તમને ખબર છે ? તેની વાત કરીશું ફરી ક્યારેક.